Super Mario Bros.

Spillet

Spilleren tar på seg rollen som Mario, eller hvis man er andrespiller, Marios bror Luigi. Hovedmålet er komme seg gjennom Mushroom Kingdom, ødelegge Bowsers styrker og redde Prinsesse Toadstool.
Marios hovedangrep er ganske enkelt å hoppe opp på sine fiender, noe som dreper soppforæderne, Goombaer og sender skilpaddesoldatene kjent som Koopa Troopaer inn i skallene sine. Mario kan så sparke disse skallene på andre fiender. Dette gjør ende på dem, men kan også slå tilbake ved å sprette tilbake og treffe Mario. Hvis man hopper på flere fiender etter hverandre, eller sparker et skall inn i fiender slik at de blir sendt avgårde etter tur, dobler man poengene man får ved hver fiende som dør.
Til å hjelpe seg i sitt eventyr finnes det flere power-ups, som Super Mushroom, noe som kan forvandle Mario til Super Mario, og dobler hans størrelse; Fire Flower, som forvandler Mario til Fiery Mario, der han har evnen til å kaste ildkuler (men bare hvis han først er Super Mario); Starman som gjør ham midlertidig usårbar, og ekstralivssoppen som gir han et ekstra liv.
Hvis Mario blir truffet av en fiende som Super Mario eller Fire Mario, blir han forvandlet tilbake til vanlig Mario og spillet fortsetter. Men hvis han derimot blir truffet som vanlig Mario, faller ned et hull (uansett som hvem), eller tiden renner ut, mister han et liv og må begynne på nytt. Enten fra begynnelsen av brettet eller et visst punkt som han må ha passert før han dør, cirka halvveis gjennom brettet.
Spillet består av åtte verdener med fire under-verdener, eller brett, hver. Den første under-verdenen er over jorda, mens den andre er under jorda (og noen ganger i vann), den tredje er som oftest et himmelbrett (hvis ikke er den over bakkenivå som den første underverdenen), og den fjerde foregår i et slott. Ved slutten av hvert slottbrett må Mario kjempe mot Bowser på en bro som går over et basseng av lava.
Den tredje og sjette verdenen foregår på natta, andre alle verdenene foregår på dagen.
Etter at man har klart seg gjennom spillet får man valget om å starte spillet på nytt igjen i Hard Mode der alle Goombaene er byttet ut med Buzzy Beetles (Koopa Troopa-lignende fiender som ikke kan bli drept av ildkuler), og der alle fiender beveger seg raskere.

Spillets popularitet

Spillet solgte rundt 40 millioner eksemplarer bare i Nord-Amerika. Spillets popularitet førte til slutt dusinvis av etterfølgere og avledere; det finnes tre direkte etterfølgere til dette spillet på NES plattformen: Super Mario Bros. 2, Super Mario Bros.: The Lost Levels (japansk, kalles Super Mario Bros. 2), og Super Mario Bros. 3. Et spill med åpen kildekode SuperTux, inspirert av Super Mario-serien, inneholder Linuxmaskoten Tux, som løper over brett med Antarktistema for å redde sin kjære. Spillet Great Giana Sisters måtte trekkes fra markedet på grunn av likheten med Super Mario Bros.

Forbedring av spillet

I 1993 ble Super Mario Bros. sluppet med forbedret grafikk på Super Nintendo Entertainment System henholdsvis for Super Mario Collection og Super Mario All-Stars. Det ble senere sluppet med nye egenskaper (men ikke forbedret grafikk) for Game Boy Color som Super Mario Bros. Deluxe. Tidlig i 2004 slapp Nintendo spillet for Game Boy Advance i Japan som en del av deres Famicom Minis-samling, og i USA som en del av Classic NES Series (NES Classics). I motsetning til forrige utgivelser inneholdt disse versjonene ingen oppdatering av grafikken. Forskjeller mellom disse og originalen er at skjermbildene ser noe sammenklemt ut på grunn av den mindre GBA-skjermen, og at poengsummene er lagret på kassetten. I tillegg kan man spille flere sammen.